|  |  |  |  |
| --- | --- | --- | --- |
| Sporočilo za javnost |  | Datum:  | 31. 5. 2024 |

# Slavnostna akademija ob stoti obletnici Oddelka za arheologijo Filozofske fakultete Univerze v Ljubljani

V študijskem letu 2023/24 obeležujemo stoto obletnico od uvedbe študija arheologije na Filozofski fakulteti Univerze v Ljubljani. V letu 1923/24 je namreč zaživela Katedra za klasično arheologijo, katere nosilec je bil profesor Vojeslav Molè. Častitljivi jubilej, ki je presodnega pomena za celotno slovensko arheologijo, smo na Oddelku za arheologijo obeležili s **slavnostno akademijo**, ki je potekala v četrtek, 30. 5. 2024, v Zbornični dvorani Univerze v Ljubljani.

Zbrane so nagovorili prorektor Univerze v Ljubljani za raziskovanje in razvoj prof. dr. Anton Ramšak, dekanja Filozofske fakultete prof. dr. Mojca Schlamberger Brezar, predstojnica Oddelka za arheologijo doc. dr. Katharina Zanier, upokojeni profesor rimske arheologije prof. dr. Božidar Slapšak in naš alumen dr. Marko Mele, znanstveni vodja univerzalnega muzeja Joanneum v Gradcu, najstarejšega in drugega največjega muzeja v Avstriji. Govorci so obudili spomine na nekdanje profesorje, njihova in naša prizadevanja za razvoj slovenske arheologije in na naše skupne dosežke. Slovenska arheologija je ob stotem jubileju od uvedbe študija arheologije na Filozofski fakulteti dosegla zrelo modrost in samozavest, ki pripadata stoletniku. Prav gotovo bodo prihodnja leta za slovensko arheologijo ob vseh družbenih in tehnoloških spremembah, ki so v teku, prelomna – a verjamemo, da tudi plodna in uspešna.

Slavnostni akademiji so prisostvovali tudi dekanja Fakultete za humanistične študije Univerze na Primorskem prof. dr. Irena Lazar, prodekan Filozofske fakultete za doktorski študij in znanstvenoraziskovalno delo izr. prof. dr. Sašo Jerše ter nekdanji vodja predstavništva Evropske komisije v Sloveniji in svetovalec predsednice Republike za evropske zadeve dr. Zoran Stančič, ki je bil mladi raziskovalec na Oddelku za arheologijo.

Prireditev je spremljala vokalna skupina BeJazzy pod vodstvom Ksenje Pirc z naslednjimi skladbami:

- Orion (besedilo; Gregor Strniša, glasba: Jure Robežnik, aranžma: Samo Ivačič);

- Pod sijajem zvezda (glasba: Predrag Ivanović, besedilo: Mirjana Savić);

- Sir Duke (glasba in besedilo: Stevie Wonder, aranžma: Paul Langford);

- It Don't Mean A Thing (glasba: Duke Ellington, besedilo: Irwin Mills, aranžma: Jay Althouse);

- Ain't Misbehavin' (besedilo; Andy Razaf, glasba: Fats Waller in Harry Brooks, aranžma: Kirby Shaw).

Med prireditvijo so bili prikazani nekateri zanimivi posnetki iz razdobja med 1948 in 1955, hranjeni v Slovenskem filmskem arhivu pri Arhivu Republike Slovenije, v katerih so nastopali naši nekdanji profesorji, staroste slovenske arheologije: Srečko Brodar, France Stare, Jože Kastelic in Josip Klemenc. Predvajani so bili tudi arhivski posnetki RTV Slovenija, na katerih so dokumentirani nekateri bivši in sedanji učitelji ter zunanji sodelavci Oddelka za arheologijo. Prav tako so bile na dogodku predstavljene fotografije, ki so jih prispevali sodelavci in študenti Oddelka.

Dogodek je povezovala Melita Kontrec.

**Priložnostna razstava**

V avli Filozofske fakultete je trenutno postavljena **razstava *100 let arheologije na Univerzi v Ljubljani***, ki bo na ogled do 6. 6. 2024. Na razstavi, ki so jo snovali prof. dr. Predrag Novaković, izr. prof. dr. Katarina Katja Predovnik, doc. dr. Katharina Zanier in bibl. Danijela Udovič, smo prikazali razvoj študija arheologije od prvih predavanj v letu 1923/24 do danes. Predstavili smo nekaj starih učnih pripomočkov, knjižno gradivo, arhivske filmske in televizijske posnetke, v katerih nastopajo naši nekdanji profesorji, ter izbor osebnih fotografij naših študentov in alumnov.

**Stoletnica skozi študijsko leto 2023/24**

Stoto obletnico študija arheologije Filozofski fakulteti Univerze v Ljubljani praznujemo že skozi celotno študijsko leto 2023/24.

V znamenju stoletnice je med 9. in 11. 11. 2023 potekal že ***26. Neolitski seminar*** na temo *Evrazijski neolitiki: kako so se kulture in družbe razvijale in zakaj je to pomembno* z 72 referenti iz 20 držav ([LINK](https://www.ff.uni-lj.si/sites/default/files/documents/ProgramAbstractsBook-FINAL.pdf)). Pospremil ga je izid jubilejne, **50. številke revije *Documenta Praehistorica*** ([LINK](https://journals.uni-lj.si/DocumentaPraehistorica/issue/view/919)). Za oboje je zaslužen prof. dr. Mihael Budja.

8. 12. 2023 je potekal **posvet na temo *Študije keramike v Sloveniji*** ([LINK](https://www.ff.uni-lj.si/dogodki/konferenca-studije-keramike-v-sloveniji)), s katerim pričenjamo novo serijo tematskih srečanj z naslovom ***Ljubljanski arheološki seminarji***. Posvet, ki ga je organizirala doc. dr. Manca Vinazza, sta dopolnili še dve **arheometrični delavnici**: 15. 12. 2023 v sodelovanju z Oddelkom za geologijo Naravoslovnotehniške fakultete UL, 21. 5. 2024 pa v sodelovanju z Zavodom za gradbeništvo Slovenije.

Organizirali smo cikel priložnostnih **vabljenih predavanj tujih gostov**. Vasiliki Anevlavi (Avstrijski arheološki inštitut), Anthony Baragona (Univerza za uporabne umetnosti na Dunaju), Rok Brajkovič (Geološki zavod Slovenije), Joséj Manuel Costa-García (Univerza v Salamanci), Michael Doneus (Univerza na Dunaju), Nives Doneus (Univerza na Dunaju), Krešimir Filipec (Univerza v Zagrebu), Margarita Gleba (Univerza v Padovi), Karina Grömer (Prirodoslovni muzej na Dunaju), Adnan Kaljanac (Univerza v Sarajevu), Saša Kovačević (Inštitut za arheologijo v Zagrebu), Uroš Matić (Avstrijski arheološki inštitut), Carola Metzner-Nebelsick (Univerza Ludwiga Maximilliana v Münchnu) in Louis D. Nebelsick (Univerza kardinala Stefana Wyszyńskega v Varšavi), Caterina Previato (Univerza v Padovi), Walter Prochaska (Avstrijski arheološki inštitut), Claudia Theune (Univerza na Dunaju) in Jayne-Leigh Thomas (Univerza Indiana v Bloomingtonu, ZDA) so izvedli **21 predavanj** z različnih tematskih področij, med drugim teoretske arheologije, arheološke metodologije, arheometrije, geoarheologije, egiptologije, prazgodovinske, klasične, rimske in srednjeveške arheologije ter arheologije sodobne preteklosti.

Našemu jubileju je poleg tega posvečena **tematska številka revije Ars & Humanitas z naslovom *Quo vadis, archaeologia?*** ([LINK](https://journals.uni-lj.si/arshumanitas/issue/view/1229)), ki jo je uredil prof. dr. Predrag Novaković.

Praznovanje so sooblikovali tudi **študentje oddelka ter Študentsko arheološko društvo**. Zasnovali so priložnostni logotip, majice in puloverje ter pod vodstvom doc. dr. Mance Vinazza in Paole Korošec izdelali protokolarna darila – replike ropotuljice z Dežmanovih kolišč na Ljubljanskem barju. Vključeni so bili tudi v medfakultetni projekt *Novembra smo.*, v sklopu katerega smo v prostorih Akademije za likovno umetnost in oblikovanje Univerze v Ljubljani gostovali z **razstavo** ***Zvok davnine*** (16. 11. – 14. 12. 2023), 30. 11. 2023 pa smo v sodelovanju z Mestnim muzejem v Roveretu organizirali **večer arheološkega filma *Popotovanja skozi čas in prostor*** s slovensko premierno projekcijo filmov *Pozabljeni obrazi Palmire* (Meyar AL-Roumi, 2020) in *Cirijakova prisega* (Olivier Bourgeois, 2021).

Sklepno dejanje obeležitve jubilejnega študijskega leta bo **sodelovanje pri organizaciji konference Avstrijskega društva za arheologijo srednjega in novega veka** med 17. in 20. 9. 2024 z naslovom *Med raznolikostjo in uniformnostjo: Oblikovanje identitet v (trans)regionalni perspektivi* v kraju Lebring-St. Margarethen na avstrijskem Štajerskem.

Izbor fotografij slavnostne akademije: [Fotografije stoletnica študija arheologije](https://unilj-my.sharepoint.com/%3Af%3A/g/personal/zanierk_ff_uni-lj_si/EqYb73mCwpxIoKUPs1qCgAoB4a14HF4TTU2Ss2Li4l7xPw?e=Upx6HY)

Fotografije: Vesna Vodeb

Kontakt: Katharina.Zanier@ff.uni-lj.si